Drnje

U Drnju je u popodnevnom satima 6. lipnja 2022. prigodno obilježen Dan škole! Voditelji priredbe bili su Vanja Vidak Peić (8. a) i David Orehovački (8. b), a bogati program započeo je nastupom zbora i njihovog voditelja Denisa Hodalića. Glazbeno iznenađenje svakako je bila izvrsna tamburaška skupina, koju čine hlebinski učenici i njihov voditelj Bruno Petak. Mali folklor pod vodstvom učiteljice Štefice Kolarek je rasplesao posjetitelje, kao i plesna točka Lee, Lare i Nicol, koje je pripremala učiteljica Mirjana Lovrić. Naši učenici su pokazali umijeće sviranja na različitim instrumentima. Tako je Sven Blažek, nakon intervjua koji je pred publikom dao učenici Melani Sataić, svirao trubu. Filip Takač je sve prisutne oduševio zvukom brača, a Anja Petrić lijepom izvedbom na gitari. Nešto vrlo neobično i dojmljivo te dosad neviđeno na našim priredbama bila je plesna točka učenice Margite Ivković, koja je publici predstavila suvremeni ples. David Orehovački je izveo monolog pod mentorstvom učiteljice Slavice Đaković, a učenice 7. razreda skeč na engleskom jeziku koji su pripremale s učiteljicom Vlatkom Horvat. Dijaloge su izvodili učenici iz Drnja Maksim Križanović i Niko Sataić te učenici iz Torčeca Lana Vuljak i Duje Jakupec. Učenike su za nastup pripremale učiteljice Mirjana Bračko i Martina Gjerek Grošić. Publici se recitacijom predstavila i učenica Sofija Pajan. Drnjansku školsku sportsku dvoranu su posjetili i učenici iz Sigeca, Paula Golubić, Lucija Pavešić i Ivan Jendrašić. Pod mentorstvom učiteljice Aleksandre Bračko, recitirali su o nastavnim predmetima. Nakon nastupa, uslijedila je prezentacija školske knjižničarke Stjepane Kadić o Erasmus+ projektu TITLE. Upravo u sklopu spomenutog projekta je nastala predstava Striborova šuma, koja je izvedena na kraju priredbe. Učenike su za izvođenje predstave uvježbavale učiteljice Ana Tustonjić Dombaj i Martina Hrastić Farkaš, koja je ujedno bila zadužena i za pisanje konferanse. Uz tehničku podršku Vedrana Jankovića i Željka Grašića, priredba je uspješno održana, nakon čega su uslijedile radionice po učionicama. Posjetitelji su prisustvovali izvođenju pokusa iz kemije, pokazivali su svoje sportske vještine, koristili 3D printer, igrali kvizove, izrađivali origami straničnike s porukama o Internet bontonu, igrali Dobble s digitalnim tragovima te putovali svijetom ispijajući čaj. Zahvale učiteljima Sanji Špoljar, Adeli Stilin, Vedranu Jankoviću, Nikolini Ritoši, Željki Pisatić Kapus, Luki Tormi i Radmili Košćak na zanimljivim aktivnostima koje su pripremili za sve prisutne.

Hlebine

U sklopu Dana škole, 6. lipnja 2022. godine u Područnoj školi Jospia Generalića Hlebine organiziran je Dan otvorenih vrata s temom bajki. Učitelji su za roditelje i učenike organizirali zanimljive bajkovite radionice. Učenici predmetne nastave su na radionici Odaja tajni izrađivali čarobne štapiće, čarobne napitke, zlatne zvrkove i Potterove sove. Na radionici Pjesmaonica stvarali su jednostavne pjesničke oblike - haiku pjesme i činkvine, na MagicBookmarkeru su izrađivali digitalni straničnik u Canvi. Štafetna bajka nudila je štafetne bajkovite igre, a Matematički zec bajkoviti escape room. Glazbena radionica Boomwhackers omogućila je učenicima bajkovito muziciranje.

Učenici razredne nastave i njihovi roditelji su na radionici Vuk i tri praščića izrađivali kućicu od slame, drvenu kućicu i kućicu od cigle, koje su potom otpuhivali. Na radionici Harry Potter izrađivali su Potterove sove od balona i papira, a na posljednjoj su izrađivali i ukrašavali kućice iz bajke Ivica i Marica. Uz mnoštvo zanimljivih aktivnosti, za posjetitelje je održan i kratki umjetnički program.

Peteranec

Sigetec

Torčec

Učenici područnih škola u Peterancu i Sigecu su imali prigodan kulturno-sportski program, a učenici PŠ Torčec su sudjelovali u programu koji je organiziran u Drnju.